## Rješenje Agencije za zaštitu tržišnog natjecanja klasa UP/I 034-03/2012-01/003, urbroj: 580-06/41-12-018 od 12. srpnja 2012.

### NN 104/2012 (19.9.2012.), Rješenje Agencije za zaštitu tržišnog natjecanja klasa UP/I 034-03/2012-01/003, urbroj: 580-06/41-12-018 od 12. srpnja 2012.

AGENCIJA ZA ZAŠTITU TRŽIŠNOG NATJECANJA

2294

Agencija za zaštitu tržišnog natjecanja na temelju članka 30. točke 2., članka 31., članka 49. stavaka 2. i 3. i članka 58. stavka 1. točke 9., u svezi članka 8. Zakona o zaštiti tržišnog natjecanja (»Narodne novine«, broj 79/09), u postupku utvrđivanja narušavanja tržišnog natjecanja sklapanjem zabranjenog sporazuma protiv poduzetnika Primalab d.o.o., sa sjedištem u Zaboku, Matije Gupca 12/a, zastupanog po opunomoćenici M. P., odvjetnici u zajedničkom odvjetničkom uredu M. P. & K. P., sa sjedištem u Z., po službenoj dužnosti, na temelju odluke Vijeća za zaštitu tržišnog natjecanja u sastavu: mr.sc. Olgica Spevec, predsjednica Vijeća, Mladen Cerovac, mag iur., zamjenik predsjednice Vijeća, Milivoj Maršić, dipl. oec., Vesna Patrlj, dipl. iur. i dr. sc. Mirna Pavletić-Župić, članovi Vijeća, sa 111. sjednice, održane 12. srpnja 2012., donosi sljedeće

RJEŠENJE

1. Prihvaćaju se mjere, uvjeti i rokovi predloženi od strane poduzetnika Primalab d.o.o. sa sjedištem u Zaboku, Matije Gupca 12/a u obliku izmjene članka 8. i članka 27. »Ugovora o distribuciji i zastupanju“, sklopljenog 9. listopada 2009. između poduzetnika Metrohm ltd, sa sjedištem u Švicarskoj, CH-9100 Herisau i Primalab d.o.o, sa sjedištem u Sloveniji, Breg pri Polzeli 45b, Polzela, na temelju kojeg je poduzetnik Primalab d.o.o. sa sjedištem u Zaboku, Matije Gupca 12/a, stekao status isključivog distributera proizvoda marke »Metrohm« na teritoriju Republike Hrvatske, na način:

– da se izmijenjenim člankom 8. Ugovora o distribuciji i zastupanju poduzetnik Primalab d.o.o., Slovenija obvezuje ne prodavati nikakve druge proizvode u konkurenciji s proizvodnim programom Metrohma tijekom valjanosti ugovora i tijekom jedne godine nakon njegova prestanka, te

– da se izmijenjenim člankom 27. Ugovora o distribuciji i zastupanju, trajanje predmetnog sporazuma utvrđuje na rok od 5 godina, odnosno od 1. siječnja 2010. do 31. prosinca 2014. godine.

2. Predložene mjere, uvjeti i rokovi iz točke 1. izreke ovoga rješenja ocjenjuju se dostatnima za otklanjanje negativnih učinaka i ponovnu uspostavu tržišnog natjecanja.

3. Nalaže se poduzetniku Primalab d.o.o. sa sjedištem u Zaboku, Matije Gupca 12/a, da Agenciji za zaštitu tržišnog natjecanja dostavi potpisani i ovjereni Aneks Ugovora o distribuciji i zastupanju sklopljen između poduzetnika Metrohm ltd, sa sjedištem u Švicarskoj, CH-9100 Herisau i Primalab d.o.o., sa sjedištem u Sloveniji, Breg pri Polzeli 45b, Polzela, kojime se mijenja sadržaj članka 8. i članka 27. »Ugovora o distribuciji i zastupanju« sklopljen 9. listopada 2009. između poduzetnika Metrohm ltd, sa sjedištem u Švicarskoj, CH-9100 Herisau i Primalab d.o.o, sa sjedištem u Sloveniji, Breg pri Polzeli 45b, Polzela, na način utvrđen u točki 1. izreke ovoga rješenja.

Rok izvršenja: trideset (30) dana od dostave ovoga rješenja.

4. Predložene mjere, uvjeti i rokovi iz točke 1. izreke ovoga rješenja ovim rješenjem postaju obvezni za poduzetnika Primalab d.o.o. sa sjedištem u Zaboku, Matije Gupca 12/a.

5. Utvrđuje se da, nakon ispunjenja naloga iz točke 3. izreke ovoga rješenja, nema uvjeta za daljnje vođenje postupka u ovom predmetu protiv poduzetnika Primalab d.o.o. sa sjedištem u Zaboku, Matije Gupca 12/a.

6. Ako Agencija za zaštitu tržišnog natjecanja utvrdi da se Primalab d.o.o. sa sjedištem u Zaboku, Matije Gupca 12/a ne pridržava utvrđenih mjera, uvjeta i rokova iz točke 1. izreke ovoga rješenja, takvo postupanje smatrat će se povredom Zakona o zaštiti tržišnog natjecanja što će se utvrditi posebnim rješenjem kojim će se izreći i upravno-kaznena mjera.

7. Poduzetnik Primalab d.o.o. sa sjedištem u Zaboku, Matije Gupca 12/a, obveznik je plaćanja upravne pristojbe u iznosu od 35.000,00 kuna. Upravna pristojba uplaćuje se u korist Državnog proračuna Republike Hrvatske.

Rok izvršenja: osam (8) dana od dana dostave ovoga rješenja.

8. Izreka ovog rješenja bit će objavljena u »Narodnim novinama«.

Klasa: UP/I 034-03/2012-01/003

Urbroj: 580-06/41-12-018

Zagreb, 12. srpnja 2012.

Predsjednica Vijeća za zaštitu tržišnog natjecanja

mr. sc. Olgica Spevec, v. r.

Rješenje, NN 104/2012-2294